U-I-140/92
Datum: 1993-04-08T00:00:00.000+02:00
ecli: ECLI:SI:USRS:1993:U.I.140.92
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: OdlUS II, 35 | 08.04.1993
dokument: US16615
akt: Odlok Občinske skupščine Lenart o preimenovanju naselja Gradišče v Slovenskih Goricah v naselje Sveta Trojica v Slovenskih Goricah (Ur. list RS, št. 52/92).
resitev: nesprejem pobude
izrek: Pobuda za oceno ustavnosti in zakonitosti izpodbijanega odloka se ne sprejme.
stavek: Ni v neskladju z ustavo in zakonom odlok skupščine občine o imenovanju in preimenovanju ulic, če je bila pred sprejetjem tega odloka občanom dana možnost, da na svojih zborih in v organih krajevnih skupnosti dajejo svoje pobude in predloge za imenovanje in preimenovanje oziroma če jim je bilo omogočeno, da se izjavljajo o že podanih predlogih.
odlocitev: sklep
geslo: Preimenovanje naselja - postopek.
podlaga: Zakon o referendumu in o drugih oblikah osebnega izjavljanja, 13. in 14. člen.
Zakon o imenovanju in evidentiranju naselij, ulic in stavb (ZIENUS), 7. čl.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
vlagatelj: Drago Lipič
datum_vloge: 1992-11-09T23:00:00.000Z
datum_odlocitve: 1993-04-07T22:00:00.000Z

# U-I-140/92

# 8/4-1993

## S K L E P

Ustavno sodišče je na seji dne 8/4-1993 obravnavalo pobudo Draga Lipiča in

s k l e n i l o :

Ustavno sodišče ne sprejme pobude in ne začne postopka za oceno ustavnosti in zakonitosti odloka Skupščine občine Lenart o preimenovanju naselja Gradišče v Slovenskih Goricah v naselje Sveta Trojica v Slovenskih Goricah (Uradni list RS, št. 52/92).

### O b r a z l o ž i t e v

V pobudi, ki jo označuje kot pritožbo na izvedeno preimenovanje kraja, pobudnik navaja, da je pri Krajevni skupnosti Gradišče že dne 10/7-1992 vložil pritožbo zaradi dela sveta te krajevne skupnosti v zvezi s pripravami na referendum o preimenovanju naselja Gradišče v Slovenskih Goricah. Na to pritožbo in tudi na kasnejšo vlogo občinski volilni komisiji ni prejel odgovora.

Pobudo dopolnjuje z navedbami, da preimenovanje kraja ni potekalo v skladu s statutom krajevne skupnosti in da je pri glasovanju na referendumu dne 28/6-1992 prišlo do določenih nepravilnosti. Želi tudi, da ustavno sodišče preveri odlok Skupščine občine Lenart o preimenovanju naselja Gradišče v Slovenskih Goricah v naselje Sveta Trojica v Slovenskih Goricah (Uradni list RS, št. 52/92).

Ustavno sodišče pobude ni sprejelo.

Po zakonu o referendumu in o drugih oblikah osebnega izjavljanja (Uradni list SRS, št. 23/77 in 18/88) ima zaradi nepravilnosti pri izvedbi referenduma vsak glasovalec pravico vložiti ugovor pri organu, ki je izvedel referendum, in sicer v roku treh dni od izvedbe referenduma. Ta organ mora o ugovoru odločiti v naslednjih treh dneh. Če organ za izvedbo referenduma zavrne ugovor ali če ne izda odločbe o ugovoru v navedenem roku, lahko vlagatelj ugovora v treh dneh od prejema odločbe oziroma od dneva, ko je potekel rok za izdajo odločbe, vloži predlog za oceno zakonitosti in pravilnosti postopka za referendum pri pristojnem sodišču združenega dela, če gre za referendum v krajevni skupnosti (13. in 14. člen). Glede na takšno zakonsko ureditev ustavno sodišče ni pristojno ocenjevati zakonitosti oziroma pravilnosti postopka na referendumu.

Po zakonu o imenovanju in evidentiranju naselij, ulic in stavb (Uradni list SRS, št. 5/80, 42/86 in Uradni list RS, št. 8/90) odloča o imenovanju, preimenovanju, združevanju, razdruževanju in odpravi naselij in ulic ter o določitvi območij naselij občinska skupščina. Po določbi tretjega odstavka 7. člena navedenega zakona dajejo pobude in predloge za imenovanje, preimenovanje, združevanje, razdruževanje in odpravo naselij in ulic delovni ljudje in občani na svojih zborih in v organih krajevnih skupnosti. Po smiselni interpretaciji te določbe (ki jo je Ustavno sodišče Republike Slovenije sprejelo v odločbi U-I-74/92 z dne 19/11-1992, objavljeni v Uradnem listu RS, št. 58/92) iz nje sledi, da morajo občani v krajevni skupnosti imeti možnost, da na enak način (na zborih ali v organih krajevnih skupnosti) povedo svoje mnenje tudi o pobudah in predlogih, ki so bili dani na drug način. V obravnavanem primeru so občani to možnost imeli. Razprava o preimenovanju naselja je namreč potekala na zboru občanov in v svetu krajevne skupnosti; izveden je bil tudi referendum. O preimenovanju naselja je odločila skupščine občine s svojim odlokom.

Ta sklep je ustavno sodišče sprejelo na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SRS (Uradni list SRS, št. 39/74 in 28/76).

P r e d s e d n i k

dr. Peter Jambrek